**JAVNI POZIV ZA ISKAZ INTERESA ZA SUDJELOVANJE U**

**REGIONALNOM LANCU VRIJEDNOSTI**

**KONTINENTALNI TURIZAM PANONSKE HRVATSKE**

**UVOD**

Plan za industrijsku tranziciju Panonske Hrvatske (Plan)[[1]](#footnote-1) temeljni je akt strateškog planiranja koji usmjerava industrijsku tranziciju i gospodarski razvoj Panonske Hrvatske u novom programskom razdoblju 2021.-2027. Plan za industrijsku tranziciju Panonske Hrvatske (u daljnjem tekstu: Plan) dostupan je na službenoj mrežnoj stranici Ministarstva regionalnoga razvoja i fondova Europske unije: <https://razvoj.gov.hr/>.

Provedba Plana doprinijet će postizanju Strateškog cilja 13. Nacionalne razvojne strategije 2030., „Jačanje regionalne konkurentnosti“, te će omogućiti pametnu specijalizaciju i jačanje pozicije regionalnog gospodarstva u globalnim lancima vrijednosti kroz sljedeće prioritete ulaganja:

* Jačanje regionalnog eko sustava za poduzetnike;
* Razvoj i jačanje istraživačkih i inovacijskih kapaciteta te primjene naprednih tehnologija u okviru strateških lanaca vrijednosti;
* Jačanje održivog rasta i konkurentnosti MSP-ova i otvaranje radnih mjesta u njima, među ostalim i kroz produktivna ulaganja u prioritetne niše Panonske Hrvatske;
* Razvoj pametnih vještina za industrijsku tranziciju.

U okviru Plana identificirani su regionalni lanci vrijednosti (RLV) u koje će se usmjeriti **bespovratna sredstva iz fondova Europske unije** namijenjena industrijskoj tranziciji u okviru Integriranog teritorijalnog programa (ITP) 2021. - 2027. Jedan od RLV-ova Panonske Hrvatske odnosi se na Kontinentalni turizam i bit će od sustavne važnosti za davanje doprinosa regionalnom rastu, zapošljavanju i konkurentnosti.

1. **Cilj Javnog poziva za iskaz interesa**

Ministarstvo regionalnoga razvoja i fondova Europske unije provodi Javni poziv za iskaz interesa za sudjelovanje u RLV Kontinentalni turizam Panonske Hrvatske koji se temelji na metodologiji Europske komisije „Projektiranje mogućnosti za industrijsku tranziciju“ (engl. *POINT*).

Glavni cilj Javnog poziva za iskaz interesa je:

(1) identificirati ključne dionike iz poslovnog sektora koji svojim kapacitetima, resursima i potencijalima mogu i žele doprinijeti stvaranju novih vrijednosti unutar RLV Kontinentalni turizam sukladno Planu i njegovim strateškim ciljevima,

(2) utvrditi uloge/pozicije dionika u RLV Kontinentalni turizam Panonske Hrvatske.

Dionici RLV-a Kontinentalni turizam Panonske Hrvatske će u narednim mjesecima, uz podršku MRRFEU-a, resornih tijela državne uprave i regionalnih koordinatora, izraditi Akcijski plan za razdoblje 2022. -2023.te time biti su-kreatori javnih politika usmjerenih na industrijsku tranziciju.

Akcijski plan će predstavljati ključan dokument koji će se koristiti u pripremi ciljanih poziva za dodjelu bespovratnih sredstava iz fondova Europske unije u okviru Integriranog teritorijalnog programa 2021.–2027. (u daljnjem tekstu: ITP), indikativne vrijednosti 160 milijuna eura (cca 1.200.000.000 HRK) za Panonsku Hrvatsku kojim će se podržati:

* Strateška partnerstva za inovacije između velikih poduzetnika i MSP-ova s ciljem diversifikacije i modernizacije regionalnoga gospodarstva, odgovora na ključne društvene izazove Panonske Hrvatske i omogućavanja zelene i digitalne tranzicije;
* Inovacijske klastere s ciljem povezivanja dionika RLV-a iz poslovnog, znanstveno-istraživačkog i javnog sektora;
* Jačanje održivog rasta i konkurentnosti MSP-ova i otvaranje radnih mjesta u njima, kroz produktivna ulaganja u prioritetne niše RLV-a;
* Razvoj pametnih vještina za industrijsku tranziciju.

Neke od ključnih elemenata koji će biti obuhvaćeni Akcijskim planom su:

* Društveni izazovi temeljem kojih će se definirati misije za istraživanje i razvoj
* Istraživačke teme za razvoj novih proizvoda u okviru prioritetnih niša
* (Pametne) Vještine budućnosti
* Tehnologije potrebne za industrijsku tranziciju
* Istraživačka i tehnološka infrastruktura potrebna za industrijsku tranziciju.

Sudionici RLV Kontinentalni turizam Panonske Hrvatske u narednim će mjesecima potpisati Deklaraciju o zajedničkoj suradnji kojom će se definirati vizija i misija RLV-a.

1. **RLV** **Kontinentalni turizam Panonske Hrvatske**

Regionalni lanac vrijednosti ima za cilj jačanje i revitalizaciju Panonske Hrvatske kroz stvaranje (i) održive, (ii) uključive, (iii) inovativne i (iv) otporne industrije budućnosti kroz proces učinkovite industrijske tranzicije prema nišama s višom dodanom vrijednošću.

U kontekstu ovog Javnog poziva za iskaz interesa, definiran je kao grupacija više prioritetnih niša u kojima se odvijaju povezane poslovne aktivnosti prvenstveno od strane regionalne mreže dionika koji integriraju tokove resursa od početne faze razvoja i dizajna, dobave sirovina i ostalih ulaznih čimbenika potrebnih za proizvodnju i stavljanje na tržište i distribucije do konačnog kupca.

Sektori na koje se prvenstveno odnosi RLV Kontinentalni turizam su:

* Sektor turizma
* IKT sektor.

U RLV Kontinentalni turizam Panonske Hrvatske mogu sudjelovati i drugi sektori ukoliko doprinose razvoju prioritetnih niša.

Prioritetne niše RLV Kontinentalni turizam Panonske Hrvatske su:

* **Kulturni turizam:** ova niša usmjerena je na posjetitelje motivirane prvenstveno učenjem, otkrivanjem, doživljavanjem i konzumiranjem materijalnih i nematerijalnih kulturnih atrakcija i proizvoda na turističkoj destinaciji.
* **Zdravstveni turizam:** Ova se niša usredotočuje na putovanja u svrhu promicanja zdravlja i blagostanja kroz fizičke, psihološke ili duhovne aktivnosti (no ne nužno na specifične zdravstvene tretmane same po sebi). Niša naglašava zdravu prehranu, izbor smještaja, od jednostavnog autentičnog smještaja, do luksuznog i jedinstvenog smještaja, te tradicionalni wellness i prirodne tretmane liječenja.
* **Aktivni turizam:** Posjetitelji u ovoj niši putuju prvenstveno u svrhu fizičke aktivnosti, posebice u okruženju prirode. Ponekad su potrebne posebne vještine (npr. penjanje po stijenama, vožnja kajakom itd.), dok su u drugim slučajevima aktivnosti pristupačnije većem broju ljudi (npr. šetnja prirodom, kampiranje itd.).
* **Zeleni/eko/ruralni turizam:** Ova niša uključuje potragu i uživanje u jedinstvenim i nezaboravnim iskustvima, *gourme* ponudi i eko proizvodima, ali i drugim doživljajnim iskustvima. Posjetitelji u ovoj niši doživljavaju lokalnu baštinu, kulturu i ljude kroz korištenje sadržaja i ponude lokaliteta. Aktivnosti mogu uključivati konzumaciju hrane, radionice, degustacije domaćih proizvoda, sudjelovanje u lokalnim aktivnostima, posjete farmama, vinarijama, tržnicama hrane, sajmovima ili festivalima i drugim aktivnostima.

1. **Prihvatljivost prijavitelja**

Prijavitelj javljanjem na ovaj javni poziv iskazuje interes za sudjelovanje u RLV-u Kontinentalni turizam Panonske Hrvatske, kao dionik iz poslovnog sektora[[2]](#footnote-2) koji svojim radom može doprinijeti jačanju konkurentnosti i ostvarenju više dodane vrijednosti RLV-a i regionalnoga gospodarstva.

Prijavitelj mora ispuniti sljedeće kriterije prihvatljivosti:

* Mora imati sjedište/podružnicu i poslovati na području Panonske Hrvatske;
* Svojim aktivnostima doprinositi razvoju barem jedne od prioritetnih niša RLV Kontinentalni turizam Panonske Hrvatske navedenih u točci 2 ovog javnog poziva;
* Obavljati jednu ili više funkcionalnih uloga u RLV-u Kontinentalni turizam Panonske Hrvatske navedenih u točci 4. ovog javnog poziva za iskaz interesa.

1. **Uloga dionika u RLV** **Kontinentalni turizam Panonske Hrvatske**

Prijavitelji na ovaj javni poziv putem priloženog obrasca za prijavu trebaju odabrati jednu ili više uloga/pozicija koje obavljaju i/ili mogu obavljati u okviru buduće mreže dionika RLV Kontinentalni turizam Panonske Hrvatske. Kratki opisi pozicija u mreži dionika RLV Kontinentalni turizam jesu:

* **Pružanje usluga smještaja u turizmu**
* **Pružanje ugostiteljskih usluga u turizmu**
* **Pružanje usluga turističkih atrakcija**
* **Turističke usluge u nautičkom turizmu**
* **Turističke usluge u seoskom gospodarstvu ili obiteljskom poljoprivrednom gospodarstvu.**
* **Turističke usluge u ostalim oblicima turističke ponude i ostale usluge koje se pružaju turistima u svezi s njihovim putovanjem i boravkom.**
* **Pružanje usluga turističke agencije, turističkog vodiča, turističkog pratitelja, turističkog animatora, turističkog zastupnika.**
* **Privatne zdravstvene ustanove:** Poduzetnici u zdravstvu koji pružaju zdravstvenu njegu i povezane usluge pružanja bolničke i izvanbolničke skrbi, uključivo specijalističko - konzilijarnu zdravstvenu zaštitu, savjetodavne i terapijske usluge, dijagnostiku i medicinsku rehabilitaciju, laboratorijske usluge i druge zdravstvene ili wellness usluge.
* **Opskrbljivači/dobavljači:** Tržišni dionici (mikro, mali, srednji i veliki poduzetnici, obiteljska poljoprivredna gospodarstva i obrtnici) koji pružaju bitne ulazne sirovine, poluproizvode ili usluge potrebne za osnovne djelatnosti proizvođača u RLV-a i identificiranih prioritetnih niša.
* **Dobavljači tehnologija:** Tržišni dionici (mikro, mali, srednji i veliki poduzetnici te obrtnici) koji nude tehnološka znanja (tzv. know-how) i rješenja kako bi pomogli u rješavanju poslovnih izazova i prilika proizvođača u mreži RLV-a, ali i ostalih dionika u RLV-u.
* **Integratori:** Integrator (mikro, mali, srednji i veliki poduzetnici te obrtnici) koji su specijalizirani za spajanje komponentnih podsustava u cjelinu, uz osiguravanje da ti podsustavi funkcioniraju zajedno.
* **Tijela za certifikaciju i ispitivanje kvalitete:** Ovlaštena nepristrana tijela za certificiranje poduzetnika i ispitivanje kvalitete proizvoda/usluga sukladno propisanim EU/međunarodnim standardima.
* **Dionici u širenju znanja i inovacija:** Privatne tvrtke/institucije u funkciji izobrazbe visokokvalificiranih stručnjaka i provođenja aktivnosti istraživanja i razvoja i davanja podrške u transferu tehnologije i komercijalizaciji inovacija u relevantnim područjima predmetnog RLV-a.
* **Inovacijski klasteri:** Olakšavaju suradnju, razmjenu informacija i pružanja ili usmjeravanja specijaliziranih i prilagođenih usluga poslovne podrške, te potiču razmjenu znanja, povezivanje i transnacionalnu suradnju.
* **Ostali dionici u funkciji stvaranja više dodane vrijednosti:** Privatne tvrtke/institucije u funkciji stvaranja više dodane vrijednosti u okviru RLV-a (primjerice za: aktivnosti poslovne podrške: centri poslovne aktivnosti (data centri, centri za projektiranje i dizajn proizvoda,  multimedijski kontaktni centri te centri za razvoj informacijske tehnologije) i aktivnosti usluga visoke dodane vrijednosti (aktivnosti usluga industrijskog inženjeringa i aktivnosti kreativnih usluga).

1. **Podnošenje iskaza interesa**

Prijavitelj iskaz interesa mora podnijeti na obrascu koji je dio dokumentacije predmetnog Javnog poziva za iskaz interesa. Obrazac se može podnijeti na dva načina:

1. Elektronskim putem ispunjavanjem *google* obrasca putem poveznice koja je sastavni dio poziva uz obvezno učitavanje potpisane Izjave za predmetni RLV;
2. Dostavom ispunjenog i potpisanog Obrasca (koji sadržava izjavu) elektroničkom poštom na adresu [industrijskatranzicija@mrrfeu.hr](mailto:industrijskatranzicija@mrrfeu.hr) s nazivom Predmeta: Javni poziv za iskaz interesa – RLV KONTINENTALNI TURIZAM PANONSKE HRVATSKE.

Prijave se zaprimaju od 28. veljače do 28. ožujka 2022. godine. Potencijalni dionici koji u tom roku ne dostave svoj iskaz interesa za sudjelovanje u regionalnim lancima vrijednosti neće moći sudjelovati u pripremi akcijskih planova za prioritetne niše u okviru RLV Kontinentalni turizam Panonske Hrvatske. Dodatno uključivanje potencijalnih dionika bit će omogućeno sredinom 2022. godine, prilikom objave sljedećih javnih poziva za iskaz interesa za sudjelovanje u regionalnim lancima vrijednosti.

Podnositelji prijava će o statusu svoje prijave biti obaviješteni pisanim putem u roku od 15 radnih dana od dana zatvaranja Javnog poziva za iskaz interesa.

Po objavi Javnog poziva za iskaz interesa bit će organizirane radionice za potencijalne prijavitelje. Termin održavanja radionice objavljeni su na mrežnim stranicama <https://razvoj.gov.hr/> i [www.strukturnifondovi.hr](http://www.strukturnifondovi.hr).

1. Plan je izrađen za osam županija NUTS2 regije Panonske Hrvatske: Bjelovarsko-bilogorsku, Brodsko-posavsku, Karlovačku, Osječko-baranjsku, Požeško-slavonsku, Sisačko-moslavačku, Virovitičko-podravsku i Vukovarsko-srijemsku županiju, te ga je 26. studenog 2021. usvojilo Koordinacijsko vijeće Panonske Hrvatske. [↑](#footnote-ref-1)
2. Mikro, mala i srednja poduzeća, velika poduzeća, obiteljska poljoprivredna gospodarstva, obrtnici i inovacijski klasteri [↑](#footnote-ref-2)